《述哀》
清代·俞明震

预料事当尔，此意至悽切。况复身及之，生死吾安择。

自吾成童时，民劳得小息。书生困帖括，懔若抱残缺。

人知王室尊，那计生事拙。默窥朝野情，不醉常兀兀。

人以官为家，遂以官立国。鄙夫竞濡沬，贤者或矫饰。

泥取古昔名，新理任汩没。我与世同化，所学岂殊辙。

深悲来日难，匹夫与有责。侧闻宪法立，迅疾万弩发。

亲贵集大柄，四海各休戚。所持进化理，忽与初念别。

踯躅将安归，放情山水窟。江南厌靡丽，度陇苦萧瑟。

风气递旋转，人心有南北。奈何势所激，一发不两月。

心知人世改，愁到海水竭。兵气郁不开，关河信四塞。

去官如脱囚，心死身则适。改岁天气佳，浊酒容一呷。

晴风入寒沙，泉动冰滑滑。占天有生意，望春犹恍惚。

谁与解烦忧，如石不可掇。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。